CELEX: 22017D1924
Language: bg
Date: 2017-10-02 00:00:00
Title: Решение № 2/2017 на Комитета за митническо сътрудничество между държавите от Източна и Южна Африка и Европейския съюз от 2 октомври 2017 г. за дерогация от правилата за произход, определени в протокол 1 към временното Споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна, за да се вземе предвид особеното положение в Мавриций по отношение на осолената баракуда [2017/1924]

20.10.2017   
            
            
               BG
            
            
               Официален вестник на Европейския съюз
            
            
               L 271/47
            
         РЕШЕНИЕ № 2/2017 НА КОМИТЕТА ЗА МИТНИЧЕСКО СЪТРУДНИЧЕСТВО МЕЖДУ ДЪРЖАВИТЕ ОТ ИЗТОЧНА И ЮЖНА АФРИКА И ЕВРОПЕЙСКИЯ СЪЮЗ
   от 2 октомври 2017 г.
   за дерогация от правилата за произход, определени в протокол 1 към временното Споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна, за да се вземе предвид особеното положение в Мавриций по отношение на осолената баракуда [2017/1924]
   КОМИТЕТЪТ ЗА МИТНИЧЕСКО СЪТРУДНИЧЕСТВО,
   като взе предвид временното Споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна, и по-специално член 41, параграф 4 от Протокол 1 към него,
   като има предвид, че:
   
               (1)
            
            
               Временното споразумение за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна (1) (наричано по-нататък „временното СИП“) се прилага временно от 14 май 2012 г. между Съюза и Република Мадагаскар, Република Мавриций, Република Сейшели и Република Зимбабве.
            
         
               (2)
            
            
               В Протокол 1 към временното СИП относно определението на понятието „продукти с произход“ и методите на административно сътрудничество се съдържат правилата за произход при вноса на продукти с произход от държавите от Източна и Южна Африка (ИЮА) в Съюза.
            
         
               (3)
            
            
               В съответствие с член 42, параграф 1 от Протокол 1 към временното СИП дерогации от тези правила за произход се предоставят, когато развитието на съществуващите промишлени отрасли в държавите от ИЮА оправдава това.
            
         
               (4)
            
            
               Мавриций поиска дерогация от правилата за произход за 120 тона осолена баракуда от код по КН 0305 69 80, внасяна в Съюза от април 2017 до април 2018 г., по силата на член 42 от Протокол 1 към временното СИП. В своето искане Мавриций посочва, че няма наличност на баракуда с произход от ЕС или Мавриций и че баракудата от другите държави от Африка, Карибите и Тихоокеанския басейн не отговаря на изискванията за качество и редовни доставки. Поради това Мавриций трябва да се снабдява с баракуда без произход за преработвателната си промишленост.
            
         
               (5)
            
            
               Дерогацията би допринесла за развитието на малките и средните предприятия и би осигурила възможност за разнообразяване на производството на морски храни в страната, чиято преобладаваща продукция са изделията от риба тон. Мавриций е посочил, че стойността на очаквания износ в рамките на дерогацията е 468 000 EUR. Стойността на вноса на продукти от риболов от глава 03 от ХС от Мавриций в Съюза е 21 571 300 EUR през 2015 г. Поради малките количества, представляващи само 2,15 % като стойност, и ограничения срок, за който се иска дерогацията, не се очаква да бъде нанесен значителен ущърб на някой стопански отрасъл на Съюза или някоя държава членка.
            
         
               (6)
            
            
               Следователно е уместно на Мавриций да се предостави дерогация по отношение на 120 тона осолена баракуда за срок от една година, което е съобразено със способността на съществуващите предприятия да продължат своя износ за Съюза.
            
         
               (7)
            
            
               С Регламент за изпълнение (ЕС) 2015/2447 на Комисията (2) се определят правилата за управлението на тарифните квоти. Посочените правила следва да се прилагат при управлението на количеството, по отношение на което се предоставя дерогацията по силата на настоящото решение.
            
         
               (8)
            
            
               За да се създаде възможност за по-ефикасно наблюдение на прилагането на дерогацията, органите на Мавриций следва редовно да предават на Комисията данни за издадените сертификати за движение EUR.1,
            
         РЕШИ:
   Член 1
   Чрез дерогация от Протокол 1 към временното СИП и в съответствие с член 42, параграф 1 от посочения протокол осолената баракуда от подпозиция по ХС 0305 69 (код по КН 0305 69 80), произведена от баракуда без произход от подпозиция по ХС 0303 89, се смята за произхождаща от Мавриций в съответствие с условията, определени в членове от 2 до 5 от настоящото решение.
   Член 2
   Дерогацията по член 1 се прилага за продукта и количеството, които са определени в приложението към настоящото решение и които са декларирани за допускане за свободно обращение в Съюза от Мавриций за срок от една година от датата на приемане на настоящото решение.
   Член 3
   Количеството, определено в приложението, се управлява в съответствие с членове 49 — 54 от Регламент за изпълнение (ЕС) 2015/2447.
   Член 4
   Митническите органи на Мавриций извършват количествени проверки при износ на продуктите по член 1.
   До края на месеца, следващ всяко тримесечие, митническите органи на Мавриций предават на Комисията, чрез секретариата на Комитета за митническо сътрудничество, справка за количествата, за които са издадени сертификати за движение EUR.1 в съответствие с настоящото решение, както и серийните номера на тези сертификати.
   Член 5
   В клетка 7 от сертификатите за движение EUR.1, издадени в съответствие с настоящото решение, се съдържа едно от следните указания:
   
      „Derogation — Decision No 2/2017 of the ESA-EU Customs Cooperation Committee of 2 October 2017“;
   
   
      „Dérogation — Décision no 2/2017 du comité de coopération douanière AfOA-UE du 2 octobre 2017“.
   
   Член 6
   1.   Мавриций и Съюзът предприемат необходимите мерки от тяхна страна за прилагането на настоящото решение.
   2.   Когато въз основа на обективна информация Съюзът е установил нередности или измама или системно неизпълнение на задълженията по член 4, той може да поиска временно спиране на дерогацията по член 1 в съответствие с процедурата, предвидена в член 22, параграфи 5 и 6 от временното СИП.
   Член 7
   Настоящото решение влиза в сила на 2 октомври 2017 г.
   
      Съставено в Антананариво, 2 октомври 2017 година.
      
         Mr M. R. NABEE
         
            Представител на държавите от ИЮА
         
         
            от името на държавите от ИЮА
         
      
      
         Mr J. G. SANCHEZ
         
            Европейска комисия
         
         
            от името на Европейския съюз
         
      
   
   
      (1)  ОВ L 111, 24.4.2012 г., стр. 2.
   
      (2)  Регламент за изпълнение (ЕС) 2015/2447 на Комисията от 24 ноември 2015 година за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
   
      ПРИЛОЖЕНИЕ
      
                  Пореден №
               
               
                  Код по КН
               
               
                  Код по ТАРИК
               
               
                  Описание на стоките
               
               
                  Срок
               
               
                  Нетно тегло
                  (в тонове)
               
            
                  09.1611
               
               
                  ex 0305 69 80 
               
               
                  25
               
               
                  баракуда, осолена
               
               
                  2.10.2017 г. — 1.10.2018 г.
               
               
                  120